Θα δοθεί προτεραιότητα στις ακόλουθες γραμμές δράσης:

ØΔιασφάλιση επιπέδου συμμετοχής και ρόλου στη λήψη αποφάσεων σε όλους τους οργανισμούς και τους φορείς που να είναι ανάλογα με τις συνεισφορές της ΕΕ και των κρατών μελών για την αύξηση του αντίκτυπού μας.

ØΠαρακολούθηση των χρηματοδοτικών συνεισφορών της ΕΕ σε διεθνείς οργανισμούς, οργανώσεις και πρωτοβουλίες και του τρόπου με τον οποίο στηρίζουν τις προτεραιότητες της ΕΕ.

ØΑνάπτυξη σχεδίου για την περαιτέρω αύξηση της επιρροής της ΕΕ εντός εύλογου χρονικού διαστήματος, στις περιπτώσεις στις οποίες ο αντίκτυπος της ΕΕ σε οργανισμούς και φορείς δεν είναι ανάλογος με τις συνεισφορές της ΕΕ, με στόχο τη διασφάλιση της εναρμόνισης.

5.Διεύρυνση των στρατηγικών εταιρικών σχέσεων της Ένωσης στον τομέα της υγείας και αναδιαμόρφωση της συνεργασίας της με διάφορα ενδιαφερόμενα μέρη

Οι μεγάλες προκλήσεις στον τομέα της παγκόσμιας υγείας σε ολόκληρο τον κόσμο απαιτούν τη διεύρυνση των εταιρικών μας σχέσεων, με αξιοποίηση των μοναδικών δυνατοτήτων της ΕΕ για προώθηση της διεθνούς συνεργασίας.

Η Επιτροπή θα ακολουθήσει ορισμένες κατευθυντήριες αρχές και καλεί τα κράτη μέλη να πράξουν το ίδιο:

Κατευθυντήρια αρχή 17. Διεύρυνση των εταιρικών σχέσεων με βάση την ισότητα, την ανάληψη κοινής ευθύνης, το αμοιβαίο συμφέρον και τις στρατηγικές προτεραιότητες.

Στόχος της στρατηγικής Global Gateway είναι η εμβάθυνση ουσιαστικών και αμοιβαία επωφελών εταιρικών σχέσεων με ευρύ φάσμα παραδοσιακών και μη παραδοσιακών εταίρων και ενδιαφερόμενων μερών. Η υγεία αποτελεί βασικό πυλώνα αυτού του στόχου. Η ΕΕ θα συνεχίσει να αναπτύσσει εταιρικές σχέσεις για να στηρίξει τη βελτίωση της υγείας σε ολόκληρο τον κόσμο, δίνοντας ιδιαίτερη προσοχή στις χώρες που διαθέτουν πιο αδύναμα συστήματα υγείας.

Οι σχέσεις της ΕΕ με τους εταίρους πρέπει να βασίζονται στην ανάληψη ιδίας ευθύνης —με την ΕΕ και τους εταίρους μας να αναλαμβάνουν την ευθύνη, στοιχείο που έχει καίρια σημασία για την επίτευξη αυτοδυναμίας στον τομέα της υγείας.

Οι διμερείς εταιρικές σχέσεις της ΕΕ θα βασίζονται στη συνεχιζόμενη συνεργασία με ευρύ φάσμα εταίρων και ομολόγων, συμπεριλαμβανομένων των εθνικών υγειονομικών αρχών, των οργανισμών δημόσιας υγείας και άλλων σχετικών φορέων. Σε πνεύμα ουσιαστικής εταιρικής σχέσης, η ΕΕ θα ενθαρρύνει τις χώρες-εταίρους να αναλάβουν και να τηρήσουν φιλόδοξες δεσμεύσεις για την πρόληψη των απειλών κατά της υγείας, τη βελτίωση της υγείας και τις επενδύσεις σε υπηρεσίες υγείας για το σύνολο του πληθυσμού τους, αυξάνοντας μακροπρόθεσμα τη δέσμευση εγχώριων πόρων για την υγεία. Αυτό περιλαμβάνει, για παράδειγμα, την προώθηση στην Αφρική του στόχου που τέθηκε στη δήλωση της Αμπούτζα της Αφρικανικής Ένωσης του 2001 για τη διάθεση «τουλάχιστον του 15 % του ετήσιου προϋπολογισμού για τη βελτίωση του τομέα της υγείας, λαμβανομένων παράλληλα υπόψη των αναγκαίων δημοσιονομικών περιθωρίων».

Η ΕΕ διευρύνει τις εταιρικές σχέσεις στον τομέα της υγείας σε περιφερειακό επίπεδο. Η περιφερειοποίηση είναι σημαντική για την παγκόσμια υγεία και τα περιφερειακά ενδιαφερόμενα μέρη διαδραματίζουν ολοένα σημαντικότερο ρόλο. Η εμβάθυνση των εταιρικών σχέσεων στον τομέα της υγείας σε περιφερειακό επίπεδο, μεταξύ άλλων στην Αφρική, τη Λατινική Αμερική και την Καραϊβική και την περιοχή Ασίας-Ειρηνικού, καθώς και η στήριξη της συνεργασίας Νότου-Νότου θα είναι ουσιαστικής σημασίας.

Τον Φεβρουάριο του 2022, στη σύνοδο κορυφής ΕΕ–Αφρικανικής Ένωσης ενισχύθηκε η εταιρική σχέση στον τομέα της υγείας μεταξύ της ΕΕ και της Αφρικής, στην οποία στηρίζονται πέντε πρωτοβουλίες της «Ομάδας Ευρώπη» με Αφρικανούς εταίρους. Η ΕΕ έχει επίσης αναλάβει δεσμεύσεις στο πλαίσιο της κοινής επιχείρησης ΕΕ–Αφρικής «Παγκόσμιο πρόγραμμα για την υγεία EDCTP3», που βασίζεται στη Σύμπραξη Ευρωπαϊκών και Αναπτυσσομένων Χωρών για τις Κλινικές Δοκιμές, στην οποία συμμετέχουν 15 μέλη από την ΕΕ με 21 μέλη από την Αφρική και άλλοι δημόσιοι και ιδιωτικοί φορείς, από τη βιομηχανία, τη φιλανθρωπική κοινότητα ή από μη ενωσιακές, μη αφρικανικές χώρες.

Στη Λατινική Αμερική και την Καραϊβική αναπτύσσεται μια περιφερειακή πρωτοβουλία της «Ομάδας Ευρώπη» η οποία επικεντρώνεται 1) στη συμμετοχή του ιδιωτικού τομέα, 2) στη βελτίωση των περιφερειακών αλυσίδων εφοδιασμού, της εμπορικής ολοκλήρωσης και του επιχειρηματικού περιβάλλοντος, 3) στην ενίσχυση των κανονιστικών ρυθμίσεων, 4) στην ενοποίηση της ζήτησης και στις κοινές προμήθειες, 5) στην επιστημονική συνεργασία, 6) στην ετοιμότητα για την αντιμετώπιση πανδημιών και στην υγειονομική ασφάλεια και 7) σε άλλους τομείς που σχετίζονται με την υγεία (δεδομένα υγείας, ψηφιακές και αναδυόμενες τεχνολογίες, μη μεταδοτικές νόσοι, συστήματα υγείας κ.λπ.). Μέσω της εταιρικής σχέσης θα στηριχθούν οι υπό εξέλιξη περιφερειακές προσπάθειες, ιδίως το σχέδιο αυτάρκειας σε θέματα υγείας, που εγκρίθηκε από την Κοινότητα των κρατών της Λατινικής Αμερικής και της Καραϊβικής (CELAC) τον Σεπτέμβριο του 2021, το οποίο καθορίζει δράσεις για την ενίσχυση των ικανοτήτων παραγωγής εμβολίων και φαρμάκων στην περιοχή. Βασικός εταίρος θα είναι ο Παναμερικανικός Οργανισμός Υγείας (ΠΑΟΥ).

Σύμφωνα με τη στρατηγική της για τη συνεργασία στον Ινδοειρηνικό, η ΕΕ θα συνεχίσει να συνεργάζεται με τους εταίρους του Ινδοειρηνικού για την ενίσχυση των ικανοτήτων τους, της ανεξαρτησίας τους στον τομέα της υγείας και της ετοιμότητας τους για την αντιμετώπιση πανδημιών, ιδίως για τις λιγότερο ανεπτυγμένες χώρες της περιοχής. Η ΕΕ θα ενισχύσει τη συνεργατική έρευνα για τις μεταδοτικές νόσους στο πλαίσιο του ερευνητικού προγράμματος «Ορίζων Ευρώπη». Σύμφωνα με τη φαρμακευτική στρατηγική της, η ΕΕ θα ενισχύσει την πολυμερή συνεργασία για την εξασφάλιση ασφαλών και ποικίλων βιομηχανικών αλυσίδων εφοδιασμού στον τομέα των φαρμάκων και της υγείας, ώστε να διευκολυνθεί η πρόσβαση σε ποιοτικά φάρμακα και προϊόντα υγειονομικής χρήσης. Η ΕΕ θα διερευνήσει περαιτέρω τη συνεργασία με τον Σύνδεσμο Κρατών της Νοτιοανατολικής Ασίας (ASEAN) που κατοχυρώνεται μέσω της προσέγγισης «Μία υγεία», προωθώντας στενότερη σύνδεση μεταξύ των περιφερειακών ικανοτήτων στον τομέα της υγείας, όπως το νέο κέντρο του ASEAN για τις καταστάσεις έκτακτης ανάγκης στον τομέα της δημόσιας υγείας και τις αναδυόμενες νόσους (ACPHEED).

Η ΕΕ θα δώσει περαιτέρω προτεραιότητα στην ανθεκτικότητα στον τομέα της υγείας στις γειτονικές της χώρες. Η ΕΕ συνδράμει ενεργά τους εταίρους της στα Δυτικά Βαλκάνια και τις γειτονικές χώρες να βελτιώσουν τα πρότυπα υγειονομικής περίθαλψης και να μειώσουν την πιθανότητα κλεισίματος των συνόρων στο μέλλον λόγω καταστάσεων έκτακτης ανάγκης στον τομέα της υγείας. Η ΕΕ στηρίζει τις υποψήφιες και δυνάμει υποψήφιες χώρες, συμπεριλαμβανομένων της Ουκρανίας, της Μολδαβίας και της Γεωργίας, ώστε να εναρμονίσουν τη νομοθεσία τους για την υγεία με το δίκαιο της ΕΕ για την υγεία και να είναι σε θέση να την εφαρμόσουν. Αυτό περιλαμβάνει την κινητοποίηση των οργανισμών της ΕΕ (ECDC και EMA) για τη στήριξή τους, ιδίως μέσω της εφαρμογής του κεκτημένου της ΕΕ σχετικά με τις διασυνοριακές απειλές κατά της υγείας σύμφωνα με τα πρότυπα της ΕΕ, το πρόγραμμα κατάρτισης στον τομέα της επιτόπιας επιδημιολογίας για την ενίσχυση των ικανοτήτων του εγχώριου εργατικού δυναμικού στον τομέα της δημόσιας υγείας σε όλες τις γειτονικές χώρες και στα Δυτικά Βαλκάνια, την προώθηση των προσεγγίσεων «Μία υγεία» όσον αφορά τη μικροβιακή αντοχή, την ενίσχυση των συστημάτων επιτήρησης και των ικανοτήτων μικροβιολογίας στον τομέα της δημόσιας υγείας, καθώς και την περιφερειακή συνεργασία στον τομέα των επιδημιολογικών πληροφοριών, της εκτίμησης κινδύνων, της ετοιμότητας, της αντίδρασης και των καταστάσεων έκτακτης ανάγκης στον τομέα της δημόσιας υγείας.

Οι εταίροι των Δυτικών Βαλκανίων και η Ουκρανία κλήθηκαν να συμμετάσχουν στην επιτροπή υγειονομικής ασφάλειας ως παρατηρητές και όλα τα Δυτικά Βαλκάνια έχουν υπογράψει τη συμφωνία κοινής προμήθειας της ΕΕ για ιατρικά αντίμετρα.

Οι Ηνωμένες Πολιτείες (ΗΠΑ) αποτελούν βασικό εταίρο στον τομέα της παγκόσμιας υγείας, όπως καταδεικνύεται από το θεματολόγιο ΗΠΑ–ΕΕ με τίτλο «U.S.-EU Agenda for Beating the Global Pandemic: Vaccinating the World, Saving Lives Now, and Building Back Better Health Security» (Θεματολόγιο ΗΠΑ-ΕΕ για την καταπολέμηση της παγκόσμιας πανδημίας: εμβολιασμός του παγκόσμιου πληθυσμού, διάσωση ζωών άμεσα και ανοικοδόμηση καλύτερης υγειονομικής ασφάλειας), από τον διοικητικό διακανονισμό με το Υπουργείο Υγείας και Κοινωνικών Υπηρεσιών των ΗΠΑ σχετικά με τις απειλές για τη δημόσια υγεία, τη διατλαντική ειδική ομάδα για τη μικροβιακή αντοχή, την κοινή ειδική ομάδα ΕΕ και ΗΠΑ για την αντιμετώπιση των προκλήσεων στην αλυσίδα παραγωγής και εφοδιασμού λόγω της COVID-19 και από τον συντονισμό με τον Οργανισμό Διεθνούς Ανάπτυξης των ΗΠΑ. Η εταιρική σχέση ΕΕ–ΗΠΑ θα πρέπει να διευρυνθεί ώστε να καλύπτει πιο ολοκληρωμένο σύνολο ζητημάτων σχετικών με την υγεία, στο οποίο θα περιλαμβάνονται η υγειονομική ασφάλεια, η πολιτική για τον καρκίνο και η διακυβέρνηση στον τομέα της παγκόσμιας υγείας, με μια ειδική ομάδα ΕΕ–ΗΠΑ για τη συνεργασία στον τομέα της υγείας.

Η στενή συνεργασία με ομοϊδεάτες εταίρους και χορηγούς, όπως ο Καναδάς, η Ιαπωνία και το Ηνωμένο Βασίλειο, μεταξύ άλλων σε θέματα όπως η ενίσχυση των συστημάτων υγείας, η ισότητα και η καθολική κάλυψη υγείας, θα συνεχίσει να αποτελεί καθοριστικό παράγοντα στην ανάπτυξη πολυμερών προσεγγίσεων για την αντιμετώπιση παγκόσμιων προκλήσεων. Το Ευρωπαϊκό Κέντρο Πρόληψης και Ελέγχου Νόσων συνεργάζεται με άλλα κέντρα ελέγχου νόσων σε τρίτες χώρες, συμπεριλαμβανομένου του Κέντρου Ελέγχου και Πρόληψης Νοσημάτων των ΗΠΑ.

Για την ανάπτυξη αυτής της κατευθυντήριας αρχής, θα δοθεί προτεραιότητα στις ακόλουθες γραμμές δράσης: